REGULAMENTUL (CE) NR. 203/2007 AL COMISIEI
din 27 februarie 2007
de modificare a Regulamentelor (CE) nr. 958/2006 și (CE) nr. 38/2007 în scopul eliminării restituirilor la exportul către anumite destinații
COMISIA COMUNITĂȚILOR EUROPENE,
având în vedere de Tratatul de instituire a Comunității Europene,
având în vedere Regulamentul (CE) nr. 318/2006 al Consiliului din 20 februarie 2006 privind organizarea comună a piețelor în sectorul zahărului (1), în special articolul 40 alineatul (1),
întrucât:
(1)
Articolul 1 din Regulamentul (CE) nr. 958/2006 al Comisiei din 28 iunie 2006 privind invitația permanentă de participare la licitație în vederea stabilirii restituirilor la exportul de zahăr alb pentru anul de comercializare 2006/2007 (2) deschide o invitație permanentă de participare la licitație în vederea stabilirii restituirilor la exportul de zahăr alb încadrate la codul NC 1701 99 10 către toate destinațiile, cu excepția Albaniei, a Bulgariei, a Croației, a Bosniei și Herțegovinei, a Serbiei și Muntenegrului (3), a Fostei Republici Iugoslave a Macedoniei și a României.
(2)
În conformitate cu articolul 1 din Regulamentul (CE) nr. 38/2007 al Comisiei din 17 ianuarie 2007 privind o invitație permanentă de participare la licitație în vederea revânzării la export a zahărului deținut de agențiile de intervenție din Belgia, Republica Cehă, Spania, Irlanda, Italia, Ungaria, Polonia, Slovacia și Suedia (4), agențiile de intervenție în cauză pun în vânzare, prin lansarea unei invitații permanente de participare la licitație pentru exporturile către toate destinațiile, cu excepția Albaniei, a Croației, a Bosniei și Herțegovinei, a Fostei Republici Iugoslave a Macedoniei, a Serbiei, a Kosovoului și a Muntenegrului, o cantitate totală de 852 681 tone de zahăr acceptat prin intervenție și disponibil pentru export.
(3)
În conformitate cu articolele 32 și 33 din Regulamentul (CE) nr. 318/2006 al Consiliului, restituirile la export pot fi stabilite astfel încât să acopere diferența concurențială dintre exporturile comunitare și cele ale țării terțe. Exporturile comunitare către anumite destinații apropiate și către țări terțe care acordă produselor comunitare un tratament preferențial la import se situează în prezent într-o poziție concurențială deosebit de favorabilă. Prin urmare, restituirile la exporturile către respectivele destinații trebuie eliminate.
(4)
Regulamentele (CE) nr. 958/2006 și (CE) nr. 38/2007 trebuie modificate în consecință.
(5)
Ținând seama de datele de depunere a ofertelor de licitație în temeiul Regulamentelor (CE) nr. 958/2006 și (CE) nr. 38/2007, prezentul regulament intră în vigoare de îndată. Cu toate acestea, pentru a menține drepturile ofertanților care și-au depus deja ofertele, prezentul regulament trebuie să se aplice numai ofertelor depuse după data intrării sale în vigoare.
(6)
Măsurile prevăzute de prezentul regulament sunt conforme cu avizul Comitetului de gestionare a zahărului,
ADOPTĂ PREZENTUL REGULAMENT:
Articolul 1
La articolul 1 din Regulamentul (CE) nr. 958/2006, alineatul (1) se înlocuiește cu următorul text:
„(1) Se procedează la deschiderea unei invitații de participare la licitație în vederea stabilirii restituirilor la exportul de zahăr alb încadrat la codul NC 1701 99 10 către toate destinațiile, cu excepția Andorrei, a Gibraltarului, a Ceutei, a Meillei, a Sfântului Scaun (Cetatea Vaticanului), a Liechtensteinului, a comunelor Livigno și Campione d'Italia, a insulei Helgoland, a Groenlandei, a Insulelor Feroe, a zonelor din Cipru în care Guvernul Republicii Cipru nu exercită un control efectiv, a Albaniei, a Croației, a Bosniei și Herțegovinei, a Serbiei (5), a Muntenegrului și a Fostei Republici Iugoslave a Macedoniei. Pe parcursul acestei licitații permanente, se procedează la licitații parțiale.
Articolul 2
Articolul 1 din Regulamentul (CE) nr. 38/2007 se înlocuiește cu următorul text:
„Articolul 1
Agențiile de intervenție din Belgia, Republica Cehă, Spania, Irlanda, Italia, Ungaria, Polonia, Slovacia și Suedia pun în vânzare, prin lansarea unei invitații permanente de participare la licitație pentru exportul către toate destinațiile, cu excepția Andorrei, a Gibraltarului, a Ceutei, a Meillei, a Sfântului Scaun (Cetatea Vaticanului), a Liechtensteinului, a comunelor Livigno și Campione d'Italia, a insulei Helgoland, a Groenlandei, a Insulelor Feroe, a zonelor din Cipru în care Guvernul Republicii Cipru nu exercită un control efectiv, a Albaniei, a Croației, a Bosniei și Herțegovinei, a Fostei Republici Iugoslave a Macedoniei, a Serbiei (6) și a Muntenegrului, o cantitate totală de 852 681 tone de zahăr acceptat prin intervenție și disponibil pentru export. Cantitățile maxime respective pe stat membru sunt menționate în anexa I.
Articolul 3
Prezentul regulament intră în vigoare la data publicării în Jurnalul Oficial al Uniunii Europene.
Se aplică numai ofertelor depuse după această dată.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 27 februarie 2007.